โฆษกกระทรวงการคลัง เปิดเผย ภาพรวมลงทะเบียนโครงการสวัสดิการแห่งรัฐ มีผู้ลงทะเบียนแล้วกว่า 4 ล้านราย
นายพรชัย ฐีระเวช ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง กล่าวถึงภาพรวมการลงทะเบียนโครงการลงทะเบียนเพื่อสวัสดิการแห่งรัฐ ประจำปี 2565 ทั่วประเทศ ว่า ตั้งแต่เปิดให้ลงทะเบียนวันที่ 5 - 10 กันยายน มีผู้ลงทะเบียนแล้ว 4.058 ล้านราย เป็นการลงทะเบียนออนไลน์ผ่านเว็บไซต์ 3.372 ล้านราย และลงทะเบียนฝ่านหน่วยรับลงทะเบียน 0.687 ล้านราย ซึ่งจนถึงขณะนี้ลงทะเบียนออนไลน์ยังไม่มีปัญหาข้อขัดข้องระบบยังสามารถรับลงทะเบียนได้ตามปกติ แต่ก็พบว่ามีบางส่วนกรอกรายละเอียดข้อมูลส่วนตัวในแบบฟอร์มลงทะเบียนไม่ถูกต้อง และเมื่อยืนยันบันทึกข้อมูลแล้วจะไม่สามารถแก้ไขได้ จะต้องลงทะเบียนใหม่ทั้งหมด หรือจะต้องรอการตรวจสอบข้อมูลซึ่งจะประกาศผลในวันศุกร์ของสัปดาห์ถัดไป และให้ไปแก้ไขที่หน่วยรับลงทะเบียน ส่วนกลุ่มที่ไม่เข้าข่ายได้รับสิทธิ์ ได้แก่ ข้าราชการ พนักงานราช การลูกจ้าง เจ้าหน้าที่ หรือผู้ที่ปฏิบัติงานในหน่วยงานของรัฐ ที่ได้รับบำเหน็จรายเดือน บำนาญปกติ หรือ ข้าราชการการเมือง ภิกษุ สามเณร นักพรต นักบวช ผู้ต้องขัง และกลุ่มที่อยู่ในสถานสงเคราะห์ต่างๆส่วนหลักเกณฑ์การพิจารณา จะพิจารณาจากรายได้ผู้ลงทะเบียนเป็นหลัก โดยต้องมีรายได้ไม่เกิน 100,000 บาท และจะนำข้อมูลรายได้ของครัวเรือน มาประกอบการพิจารณาด้วย โดยจะนำรายได้ของสมาชิกในครอบครัวรวมกัน แล้วหารด้วยจำนวนสมาชิก หากรายได้เฉลี่ยต่อคนไม่ถึง 100,000 บาท ก็ถือว่าเข้าข่ายได้รับสิทธิ์อย่างไรก็ตาม ยังเปิดให้ลงทะเบียนได้จนถึงวันที่ 19 ตุลาคม 2565 กรณีที่ลงทะเบียนออนไลน์ สามารถลงทะเบียนได้ตั้งแต่เวลา 06.00 น.- 23.00 น. ส่วนผู้ที่จะไปลงทะเบียนที่หน่วยรับลงทะเบียน ก็ขึ้นอยู่กับประกาศของหน่วยลงทะเบียนนั้น ๆ ส่วนผลการลงทะเบียนจะแจ้งให้ทราบอีกครั้งภายในเดือนมกราคม 2566 ว่าจะประกาศผลการลงทะเบียนเมื่อใด